અમેરિકાનાં પૂર્વ કાંઠા તરફ તોફાની પવન સાથે શક્તિશાળી વાવાઝોડું ફ્લોરેન્સ આગળ વધી રહ્યું છે. જેની તીવ્રતાને જોતા તે ગુરુવારે સાઉથ કેરોલીના અને નોર્થ કેરોલીના પર ત્રાટકી શકે છે. સાઉથ કેરોલીનાનાં ગવર્નર દ્વારા ૧૦ લાખ લોકોને સલામત સ્થળે ખસી જવા આદેશ અપાયો છે. તોફાની વાવાઝોડાની સાથે કલાકના ૨૨૦ કિ.મી.ની ઝડપે પવન ફૂંકાવાની આગાહી કરાઈ છે. ફ્લોરેન્સને કેટેગરી ૪માં મૂકવામાં આવ્યું છે જેને છેલ્લાં કેટલાંક દાયકાનું ભયાનકમાં ભયાનક વાવોઝોડું ગણાવાઈ રહ્યું છે. વાવાઝોડાને ધ્યાનમાં લઈને વર્જિનિયામાં કટોકટી જાહેર કરાઈ છે. નોર્થ કેરોલીનાના પ્રખ્યાત પ્રવાસન સ્થળ આઉટર બેન્કસ સહિત અનેક સ્થળને ખાલી કરાવાયા છે. સાઉથ કેરોલીનાનાં ગવર્નર હેનરી મેકમાસ્ટરે કહ્યું હતું કે આ ઘણું શક્તિશાળી વાવાઝોડું છે જેને અમે હળવાશથી લઈ શકીએ નહીં. અમે કોઈ ખતરો સર્જવા માગતા નથી આથી કાંઠાનાં વિસ્તારોમાં રહેતા લોકો માટે સલામત સ્થળે ખસી જવાનું અનિવાર્ય છે. વાવાઝોડું ફ્લોરેન્સ મંગળવાર અને બુધવારે બરમુડા અને બહામા પરથી પસાર થશે.